Pastoor swendel glo miljoene uit kerklede | Maroela Media
'n 29-jarige pastoor het Maandag in die gespesialiseerde handelshof in Palm Ridge in Johannesburg verskyn. Hy was glo die meesterbrein agter 'n bedrogspul waarin hy altesaam R2 miljoen uit sy kerklidmate bedrieg het.
Kapt. Ndivhuwo Mulamu, woordvoerder van die Valke, sê die pastoor, Tumelo Christopher Mukheti, het in 2017 en 2018 na bewering die lidmate van sy kerk in Kliptown in Soweto aangespoor om elkeen R1 500 (nie-terugbetaalbaar) in sy beleggingskema, Yahwe, te belê. Hy het die lidmate bedrieg deur te voor te gee dat dié beleggingskema 'n opbrengskoers van 14% sou oplewer.
"Toe die lidmate hul dividende probeer onttrek het, het hulle besef dat die kantoor van die Yahwe-beleggingskema sy bedrywighede skielik beëindig het," sê Mulamu. Mukheti het na bewering met al die lidmate se geld verdwyn.
Mukheti het vermoedelik na Lesotho gevlug en is verlede Vrydag by die Kopfontein-grenspos in hegtenis geneem toe hy na Suid-Afrika probeer terugkeer het.
Sy hofsaak is tot 8 April uitgestel vir verdere ondersoek.
Hy is borgtog van R3 000 toegestaan.
bedrog pastoor Valke
Kopfontein is 'n grenspos met Botswana; nie Lesotho nie.
Ook maar lekker stupid die regering die man is n skelm en n vlug risiko maar kry borg. Of kry iemand a" cut " van die 2 milj